Per Clausen (EL), 2009-05-05:
Det var jo interessant, da vi fik præsenteret den grønne og visionære trafikaftale, som Folketingets partier med undtagelse af Enhedslisten har indgået, at der var et larmende fravær af et konkret bud på, hvor meget CO2-reduktionen skulle være på transportområdet.
Man må altså konstatere, at fraværet af et sådant konkret bud på transportområdet er et ansvar, som hele Folketinget med undtagelse af Enhedslisten bærer, fordi man har accepteret at indgå i en trafikaftale, der ikke havde en sådan målsætning.
Det bliver selvfølgelig endnu mere interessant, når man her for nogle få dage siden kunne konstatere, at regeringens storslåede planer for grøn vækst, der vistnok forhandles for øjeblikket med de politiske partier i Folketinget, og den her gang er Enhedslisten, så vidt jeg har forstået, inviteret med, og at der heller ikke er noget bud på, hvor stor reduktionen skal være i CO2-udslippet, når man kommer til landbruget.
Jeg tror sådan set heller ikke, at det er, fordi regeringen holder noget skjult for os, for jeg tror sådan set heller ikke, at regeringen selv ved det.
Det er jo den sørgelige kendsgerning, nemlig at et enigt Folketing med undtagelse af Enhedslisten har indgået en aftale på trafikpolitikkens område, som ikke indeholder et konkret bud på, hvor stor CO2-reduktionen skal være på transportområdet.
Det er selvfølgelig på den baggrund, at vi må gå ind og forholde os til den godsredegørelse, som ministeren kommer med her.
Jeg tror såmænd, at en konservativ eller socialdemokratisk transport/trafikminister for ganske få år siden ville have præsenteret noget, der var meget værre - ingen tvivl om det - fordi her har man da en forståelse af, at det ville være fornuftigt at omlægge transporten, sådan at man får den største vækst, som det hedder, af godstransporten over på skinner og skibe.
Men problemet er jo så, at når man ser på de virkemidler, man vil bruge, er det jo mest nogle analyser, der skal vise, om det nu kan lade sig gøre.
Det er dem, der skal drive værket.
Bag ved det hele ligger vel den grundlæggende opfattelse, at det er transporten af varer, der skaber den økonomiske vækst i et samfund, i stedet for at opfatte transport som en både økonomisk og miljømæssig belastning, som faktisk er noget, vi betaler for at opretholde nogle fordele i nogle sammenhænge.
Det er vores klare opfattelse, at hvis vi pålagde transporten de miljømæssige omkostninger, som transport reelt er med til at give til vores jordklode, så ville vi jo også indse, at det både økonomisk og på anden vis ville være fornuftigt at basere en udvikling globalt og nationalt på, at man faktisk arbejdede på at reducere transporten.
Det er det første.
Det andet er så, at hvis man virkelig havde den opfattelse, at det så handlede om at sikre, at den nødvendige transport foregik på de miljømæssigt set mest forsvarlige måder, ville udgangspunktet jo ikke være, at vejtransporten skulle øges, og i hvert fald ikke på en sådan måde, at der blev brug for nye vejbyggerier.
Man kunne selvfølgelig sige, at da persontrafikken nemt - i hvert fald i de områder, hvor der er trængselsproblemer - kan klares via kollektive løsninger, så skulle man sørge for, at så stor en del af persontrafikken som overhovedet muligt kom over på den kollektive trafik, så der kunne blive plads til de nødvendige lastbiler.
Det kunne jo være en visionær strategi bare for vejtransportens vedkommende.
Man kunne også sige, at det handler om at skabe ultimativt gode vilkår for den transport af gods, der sker via skinner, bl.a. ved at man fremrykkede elektrificeringen af det danske jernbanenet.
Vi har jo læst i medierne, hvordan Venstre og Konservative næsten ikke kan komme til for at få gennemført elektrificeringen.
Hvis det havde stået til dem, var det vel sket allerede under Schlüter.
Det skete dog ikke allerede under Schlüter.
Men så er det jo bare om at komme i gang nu, fordi for vores vedkommende vil vi i hvert fald sige, at vi ikke hænger fast i fortidens fejltagelser.
Men det var jo en mulighed.
Der er også en klar opgave i at sikre en god adgang fra havnene til jernbanenettet, og sikre, at transporten dér fungerer.
Der er en diskussion af, hvordan man vil bygge videre på nogle af de forsøg og eksperimenter, der er lavet omkring citylogistik, der i langt, langt større udstrækning kunne sikre, at den måde gods blev transporteret ind i de store byer på, foregik på en rationel måde.
Jeg vil ikke udelukke, slet ikke, at dette undertiden kunne medføre indgreb i den hellige konkurrence; at man i nogle tilfælde måske var nødt til at gå over til planlægning; og at man i nogle tilfælde var nødt til at sige til virksomhederne: Jeres varer skal transporteres, og forbrugerne har bestemt krav på at få frisk mælk.
Det var vel også hovedbegrundelsen for at bygge Storebæltsbroen, så vidt jeg husker, altså at der skulle frisk mælk fra Fyn til København, indtil man fandt ud af, at det meste blev produceret på Sjælland.
Det har man selvfølgelig ret til at sige, ingen tvivl om det, men udgangspunktet må være, at vi faktisk indretter transportsystemet sådan, at det fungerer på en rationel måde både økonomisk og med hensyn til miljøet.
Og så længe vi ikke er villige til at pålægge transporten, at den skal betale for de udgifter, den pålægger miljøet og naturen, bliver vi jo nødt til også at bruge andre reguleringsmekanismer.
Det sidste, jeg vil sige en lille smule om, er diskussionen af det, som ministeren har skrevet en lille smule om, nemlig at vi ikke hjælper miljøet og trafiksikkerheden ved at lade udenlandske vognmænd overtage transportopgaver i Danmark, hvis det ikke sker på lige vilkår.
Det er meget, meget klogt skrevet.
Det, man så bare kan undre sig over, er, hvad der sker på området.
For hvad er kendsgerningen med de EU-regler, der gælder i dag?
Det er, at en stor del af transporten af gods på landevejene i Danmark sker ved hjælp af underbetalte chauffører.
Man praler jo ligefrem i branchen af, at med de regler, der eksisterer i dag, er det muligt at bruge chauffører med lønninger helt ned til 35 kr. i timen.
Der er godt nok den ulempe, at nogle af dem har svært ved at læse de danske trafikskilte, har svært ved at finde rundt, kommer til at køre den forkerte vej på motorvejen og andre mindre ubehageligheder, men til gengæld er det billigt.
Realiteten er jo, at der ikke er nogen vilje til at gå ind og sikre danske chauffører og sikre de danske vognmænd, der ønsker at benytte chauffører, som er ansat på almindelige overenskomstmæssige vilkår i Danmark, mod at blive udkonkurreret - ikke bare af vognmænd fra andre lande, men også af danske vognmænd, oven i købet nogle af de største danske vognmænd, som jo hæmningsløst udnytter og misbruger EU-reglerne til at benytte sig af underbetalt arbejdskraft.
Desværre er vi i Danmark ikke villige til bare en gang imellem at trodse EU-reglerne, når det handler om at forsvare grundlæggende lønmodtagervilkår, og når det handler om at sikre grundlæggende trafiksikkerhedsmæssige vilkår.
Men det er endnu værre, for realiteten er jo - og har været det indtil nu - at hvis man vil være sikker på at slippe godt fra i stor udstrækning ikke at overholde den danske færdselslovgivning, er det klogt at instruere sine chauffører i at sige, at de ikke forstår nogen af de sprog, som det danske politi taler, for så er sandsynligheden for at slippe for at blive retsforfulgt noget større, end hvis man taler sprog, som det danske politi taler.
Derfor kan man rolig sige, at når ministeren siger, at vi ikke hjælper miljøet og trafiksikkerheden ved at lade udenlandske vognmænd overtage transportopgaver i Danmark, hvis det ikke sker på lige vilkår, så har ministeren fuldstændig ret; han skulle bare tage en snak med beskæftigelsesministeren og en snak med justitsministeren om, hvordan man i realiteten sikrer lige vilkår.
Så selv om denne redegørelse bestemt kunne have været værre - og der er lavet godsredegørelser i dette land, som er meget værre, også under ministre, som politisk ligger tættere på Enhedslisten, end den nuværende gør - må vi bare sige, at i den nuværende politiske situation og den nuværende miljømæssige situation er det her ikke tilstrækkeligt.